
שמחת הפרטים הקטנים 
אורי שוק
שיח לשבת משפטים
דבר אחר, ואלה המשפטים, מה כתיב למעלה מן הפרשה (שם יח, כב): ושפטו את העם בכל עת, ואמר כאן ואלה המשפטים, והדברות באמצע, משל למטרונה שהיתה מהלכת, הזין מכאן והזין מכאן, והיא באמצע. כך התורה, דינין מלפניה ודינין מאחריה, והיא באמצע. וכן הוא אומר (משלי ח, כ): בארח צדקה אהלך, התורה אומרת באיזה נתיב אני מהלכת, אהלך בדרכן של עושי צדקה (שם): בתוך נתיבות משפט, התורה באמצע ודינין מלפניה ודינין מאחריה, מלפניה, שנאמר: שם שם לו חק ומשפט, ודינין מאחריה, שנאמר: ואלה המשפטים.
לאחר ההתגלות בהר סיני אנו צוללים לפרטי פרטיה של פרשת משפטים. יפה מתאר המדרש את הדינים והפרטים כשומרי הראש של התורה עצמה. אך מהי התורה עצמה? עשרת הדיברות? עצם ההתגלות בסיני? קול ה' שלא פסק? או קול ה' שלא יסף?

בקריאה פשוטה של הפרשה שמתי לב שאפשר להסתכל על הדברים מזוית נוספת. ממש בסוף הפרשה מופיעה עוד התגלות ועוד מעמד של כריתת ברית המכונה ברית האגנות. אם כן, אפשר היה לכתוב מדרש נוסף ברוח שונה לגמרי: תורה, התגלות לפניה (מעמד הר סיני) והתגלות אחריה (ברית האגנות – "ויחזו את האלוהים..") והיא באמצע (החוקים והמשפטים).

אולי לא נכתב מדרש כזה משום שאנשי ההלכה לא עסוקים בכתיבת מדרשים... כך שאין לי אלא להשתחל לבין השורות ולהעיז ולשאול, למי הבכורה? היכן ה' מתגלה? בהתגלות הבלתי ניתנת להכלה או בפרטים הקטנים בדבר ה' – זו הלכה? 

נטיית ליבי הראשונה היא לומר, את האמירה הבנאלית, שעצם ההתגלות היא היא התורה. הקב"ה בכבודו ובעצמו נגלה לעם ישראל והוריד להם תורה. איך אפשר בכלל להשוות זאת לפרטי הפרטים הדקים ופעמים מעייפים של ההלכה.
אך נערער שניה על הנחת היסוד שהנחתי שיש מושג כזה 'עצם התורה', שאפשר בכלל לדבר על משהו כיותר אלוקי או פחות. הרי הקב"ה מעיד על התורה "אנא נפשי כתבית יהבית" אני שמתי את עצמי ונפשי בתוך התורה. האם האדם מסוגל להגיע למפגש עם עצם התורה שלמעשה זה מפגש עם הקב"ה בפועל ממש? נראה לי שהתשובה לכך היא בהכרח שלילית. אי אפשר להיפגש עם עצמותו של הקב"ה, תמיד נחווה את ההתגלות דרך מסכים ולבושים.

וכאן יש מקום להציב על נס את הפרטים והמשפטים אשר שמו לפנינו. ההלכות הקטנות והדינים הם התגלות של הקב"ה בדיוק כמו הקולות והברקים של סיני. שווים במדרגה לתיאור המרומם של החזות האלוהית כביכול – 'ויראו את האלוהים ותחת רגליו כמעשה לבנת הספיר' – המופיע בפרשת ברית האגנות. בחב"ד אומרים: 'כשם שיש לו כח בלא גבולי כך כוחו בגבולי'. הגילויים של הקב"ה רבים ושונים הם והאנושי לעולם לא יוכל להכיל את הפער שבינו לבין האלוקי. כשהקב"ה מתפרט לפרטי הלכות אנו מביני שזה לא הוא אלא ביטוי שלו, לבוש. אך כשה' מופיע ומתגלה בעוצמה. יש חשש שנגשים ונחשוב שתפסנו. ולכן, בין שתי ההתגלויות אנו נצרכים לתורה האנושית, לחוקים ולמשפטים שיסמנו את דרכנו ויתנו כלים למפגש עם אלוקים. דווקא בהתגלות ישנה סכנה של הגשמה, של רצון להכיל את הבלתי ניתן להכלה. פתאום לא כל כך מופרך שאומרים לעגל זהב אלה אלוקיך ישראל. שאפשר לחזות את האלוקים ולאכול ולשתות בו בזמן – ויחזו את האלהים – היו מסתכלין בו בלב גס מתוך אכילה ושתיה. לפתע כשאדם קולט את המרחק, את העובדה שהוא אינו אלא חתיכת בוץ מתוחכם, באמת גרגיר לעומת האין סוף, הוא יכול ליפול לעולם של גסות וביסים גדולים. דווקא ההתנהלות השגרתית, השקטה, הטובה והברוכה וההליכה בדרכי ה' (בין השאר, בקיום הלכה – כל אחד לפי איך שהוא תופסה ולפום מה דמשער בליביה..) גם כשלא תמיד הדברים מאירים כנתינתם מסיני תוכל להביאנו למפגש אמיתי ולא יומרני עם בוראנו.
אלוקים לא בכיס הקטן שלנו אך גם לא בכיס הגדול. פרשת משפטים עוזרת לנו להגיע להבנה החשובה והנוקבת הזו. 

